10 Go itsisiwe ga katlholo. Go tswa foo baba botlhe ba Bogosi jwa Modimo ba tla patelesega go bona tiragalo e e tla ba ngomolang pelo le go feta. Jesu a re: “Ba tla bona Morwa motho a tla a le mo marung ka maatla a magolo le kgalalelo.” (Mar. 13:26) Dipontsho tseno tsa maatla a a fetang a tlholego di tla bontsha gore Jesu o tlile, go tla go itsise katlholo. Mo karolong e nngwe ya jone boporofeti jono jo bo malebana le metlha ya bofelo, Jesu o re naya dintlha tse di oketsegileng tse di malebana le katlholo e e tla itsisiweng ka nako eo. Re fitlhela tshedimosetso eno mo setshwantshong sa dinku le dipodi. (Bala Mathaio 25:31-33, 46.) Baemanokeng ba ba ikanyegang ba Bogosi jwa Modimo ba tla atlholwa go nna “dinku” mme ba tla ‘tsholetsa ditlhogo tsa bone’ ba lemoga gore ‘kgololo ya bone e atametse.’ (Luke 21:28) Le fa go ntse jalo, baganetsi ba Bogosi ba tla atlholwa go nna “dipodi” mme ba tla ‘ititaya ba lela selelo sa khutsafalo,’ fa ba lemoga gore ba emetswe ke ‘go kgaolwa ga bosakhutleng.’—Math. 24:30; Tshen. 1:7.